text: Kvindes død i Møgeltønder var en ulykke
  02 januar 2013 kl. 13.42
  Obduktionen af en 53-årig kvinde fra Møgeltønder, der blev fundet død tirsdag, viser, at hun ikke har været udsat for en forbrydelse.
  Efterforskningsleder Bent Thuesen, Syd- og Sønderjyllands Politi, oplyser, at kvinden er død af kulde og andre komplikationer.
  Kvinden blev fundet på en græsplæne ved sin bolig i ejendommen Slotfeltvej 1. Hendes jakke og sko lå spredt på græsplænen. Hun var alene iført festtøj.
  Den 53-årige har i nogle år boet til leje i ejendommen, der ejes af prins Joachim på Schackenborg Slot.
  Liget af kvinden blev fundet af et par, der var ude at gå tur med en hund.
  Politiet afspærrede et stort mark- og skovområde, der grænser op til Schackenborg for at finkæmme området for eventuelle spor fra en forbrydelse.
  Kvinden boede alene i det tidligere Møgeltønder Mejeri.
  